Ali Larterová

Ali Larterová (; * 28. február 1976, Cherry Hill, New Jersey, USA) je americká herečka a bývalá modelka. Známou sa stala vďaka úlohe Niki Sandersovej zo seriálu Hrdinovia.

 Detstvo a mladosť 
Ali Larterová sa narodila v posledný februárový deň v Cherry Hill v štáte New Jersey. Jej rodičmi sú  Margaret a Danforth Larterovci. Absolvovala štúdium na Cherry Hill High School West. Počas štúdia pôsobila ako modelka. Neskôr sa spolu s rodičmi presťahovala do Allentownu v Pensylvánii.

Svoju modelingovú kariéru začala v 14-tich rokoch, keď ju objavil jeden z modelingových agentov na ulici a bola požiadaná, aby si zahrala v reklame Phillies. Ako modelka sa predvádzala v Austrálii, Taliansku či Japonsku.

Počas jej kariéry modelky sa spoznala s herečkou Amy Smart. Spolu so Smartovou sa odsťahovala do Los Angeles, kde sa rozhodla stať herečkou. V novembri 1996 sa Larterová objavila ako Allegra Coleman v časopise Esquire.

 Herectvo 
Ali Larter začala svoju hereckú kariéru v roku 1997, keď sa objavila vo viacerých televíznych seriáloch. Jej filmový debut prišiel v roku 1999 s dramatickým filmom Varsity Blues. Väčšiu pozornosť si získala v roku 2000, keď stvárnila postavu Clear Rivers v horore Nezvratný osud. Nasledujúci rok sa objavila v populárnej komédii Pravá blondínka po boku Reese Witherspoon a neskôr stvárnila Zereldu Mimms vo westernovej komédii American Outlaws s Colinom Farrellom a Scottom Caanom, ktorá však u kritikov neuspela.

V roku 2003 sa vrátila k úlohe Clear Rivers v pokračovaní Nezvratný osud 2. O rok neskôr odmietla ponuku na hlavnú ženskú rolu vo filme The Butterfly Effect po boku Ashtona Kutchera.

V roku 2006 získala významnú úlohu v sci-fi seriáli Hrdinovia, kde hrala Niki Sanders – ženu s disociatívnou poruchou identity a nadľudskou silou. Následne v roku 2007 stvárnila Claire Redfield vo filme Resident Evil: Extinction, kde hrala vodkyňu konvoja preživších po zombie apokalypse. Napriek negatívnym recenziám film celosvetovo zarobil 147 miliónov dolárov.

V roku 2009 si zahrala po boku Beyoncé a Idrisa Elbu v trileri Obsessed, kde stvárnila posadnutú kolegyňu hlavného hrdinu. O rok neskôr sa vrátila k úlohe Claire Redfield vo filme Resident Evil: Afterlife, ktorý bol natočený v 3D verzii. Po tomto filme si dala pauzu od herectva a venovala sa rodine. K filmovej kariére sa vrátila v roku 2014 romantickou komédiou Lovesick s Mattom LeBlancom. V tom istom roku získala pravidelnú úlohu v prvej sezóne seriálu Legends a o rok neskôr hrala v horore The Diabolical.

V roku 2016 si opäť zahrala Claire Redfield vo filme Resident Evil: Final Chapter.

V rokoch 2019 až 2020 stvárnila opakujúcu sa postavu Grace Sawyer v kriminálnom seriáli The Rookie. V roku 2021 získala hlavnú úlohu v neo-westernovom filme The Last Victim a v roku 2023 sa objavila v trileri The Man in the White Van, ktorý mal premiéru na Newport Beach Film Festival a v decembri 2024 bol uvedený do kín s rozpačitými recenziami.

V roku 2024 Larterová účinkovala v televíznom seriáli Taylora Sheridana Landman po boku Billyho Boba Thorntona, kde stvárnila karikatúru zlatokopky a exmanželky.

 Súkromný život 
Od začiatku augusta 2009 sa vydala za svojho dlhodobého priateľa Haysena MacArthura. V decembri 2010 sa im narodil syn Theodore Hayes MacArthur a v januári 2015 sa im narodila dcéra Vivienne Margaret.

 Iné projekty 

 Zdroj 

Kategória:Filmové herečky USA
Kategória:Televízne herečky USA
Kategória:Modelky USA
Kategória:Osobnosti z New Jersey